Author: Janka Kršáková
Company: .

Návrh

na otvorenie dočasnej colnej kvóty na dovoz  vína
 a semena slnečnice v roku 2002

		Deficit vína  na ďalšie spracovanie v Slovenskej republike  sa v posledných rokoch nedarí zabezpečovať z domácich zdrojov aj napriek aktívnej obchodnej politike spracovateľov voči producentom hrozna a muštového hrozna a podpornej politike rezortu pôdohospodárstva. Tento nedostatok vlády SR aj v minulosti riešila svojimi nariadeniami, ktorými bol novelizovaný colný sadzobník  formou otvorenia dočasných colných kvót.	 

Potreba otvorenia dočasnej colnej kvóty so zníženým clom na dovoz sudového vína (HS 2204 29) je podmienená aj vysokým zmluvným clom vo výške    75 %. V prípade neotvorenia colnej kvóty sa na úkor domácich značiek vín zvýši dovoz fľaškového  vína do SR z tretích krajín na priamu spotrebu, na ktorý sa vzťahuje  30 % clo. 

	Z  bilancie  potrieb vína na rok 2002 vyplýva  potreba jeho dovozu  v celkovom objeme   250 000 hl.

Z uvedeného dôvodu navrhujeme otvorenie dočasnej colnej kvóty na dovoz 250 000 hl vína (HS 2204 29)   v členení 150 000 hl červeného  vína  a 100 000 hl bieleho vína s colnou sadzbou 25 %  s účinnosťou od 1.1.2002  do 31.12.2002. Kvótu požadujeme otvoriť už k 1.1.2002, pretože k tomuto dátumu žiada v rámci Colnej únie  otvoriť dočasnú colnú kvótu na dovoz vína v objeme 490 000 hl aj Česká republika. Požiadavku na otvorenie dočasnej colnej kvóty vo výške              250 000 hl  vína česká strana odsúhlasila.

	Prijatím predmetného návrhu a realizovaním dovozov sudového vína pri zníženej colnej sadzbe 25 % by celkový príjem štátneho rozpočtu predstavoval         242 mil. Sk, z toho: za clo 113 mil. Sk , za nepriame dane 129 mil. Sk . V opačnom prípade, pri ponechaní pôvodnej colnej sadzby vo výške 75 % by sa žiaden dovoz potrebnej suroviny nerealizoval, t.j. nebol by žiaden príjem štátneho rozpočtu.

	Česká republika v rámci prípravy colných sadzobníkov na rok 2002 požiadala slovenskú stranu o súhlas na dovoz sudového vína (HS 2204 29) so zníženou colnou sadzbou 25 %  v celkovom objeme 490 000 hl z toho 400 000 hl červeného a 90 000 hl bieleho vína. Slovenská strana požiadavku Českej republiky na otvorenie colnej kvóty odsúhlasila. 

Za predpokladu otvorenie  dočasnej colnej kvóty so zníženým clom  Českou republikou a neodsúhlasenia návrhu na otvorenie dočasnej colnej kvóty  vládou SR, bude hroziť dovoz vína  aj z Českej republiky a to nielen sudového na ďalšie spracovanie, ale najmä vína v spotrebiteľskom balení, čím by sa zo slovenskej republiky  ako  tradičného exportéra vína do Českej republiky mohol stať importér vína z Českej republiky.	

	Tak ako v predchádzajúcich rokoch aj  v roku 2001 Palma-Tumys a.s. Bratislava   mala uzavreté zmluvy s pestovateľmi slnečnice. Súčasťou zmlúv, ktoré sa uzatvárajú rok dopredu pred zberom úrody, je aj cena. Na základe uzavretých zmlúv Palma-Tumys  prefinancováva pestovateľom náklady na osivo, hnojivo a chemickú ochranu. Uzavreté zmluvy  boli na 60 tis. ton slnečnice, čo predstavuje množstvo na zabezpečenie výroby. Vplyvom nepriaznivých poveternostných podmienok v čase dozrievania slnečnice sa však nesplnila predpokladaná výška úrod. 

V zmysle vyhlášky č. 487/200 Z.z. o podmienkach udeľovania úradného povolenia na dovoz a vývoz tovaru sú semená slnečnice  (HS 1206 00 99)       zaradené do režimu automatických licencií, z čoho  vzniká povinnosť Ministerstvu hospodárstva SR udeliť   licenciu každému žiadateľovi , ktorý spĺňa podmienky stanovené uvedenou vyhláškou..
- 2 -
	Dovoz potrebného objemu  z hľadiska  efektívnosti dovozov pri zmluvnej colnej sadzbe  40 %, je  ťažko realizovateľný. Ak by sa dovozy za týchto podmienok predsa    realizovali, následkom toho by sa zvýšili ceny produktov na ďalšiu výrobnú 
spotrebu  a v konečnom dôsledku by to predstavovalo zvýšenie ceny finálnych výrobkov a na domáci trh by sa realizovali dovozy lacnejších finálnych výrobkov (napr. z Maďarska).

	Preto navrhujeme  otvoriť dočasnú colnú kvótu pri nulovom cle na dovoz         25 000 ton semena  slnečnice (HS 1206 00 99)  s termínom účinnosti od 1.1.2002 do 30.6.2002.  S otvorením dočasnej colnej kvóty česká strana súhlasila.

	Nezabezpečenie dovozu semena slnečnice by malo pre Palmu-Tumys  negatívny ekonomický dopad. Výpadok výroby  olejov  predstavuje  výpad olejov v obchodnej sieti a v exporte  čo predstavuje  stratu vo finančnom objeme             325 mil. Sk. Výpadok šrotov predstavuje stratu 67 mil. Sk. Deficit potrebného semena slnečnice  by spôsobil nútené odstavenie spracovateľských prevádzok a nepriaznivý ekonomický dopad na sociálnu sieť.

	Dosah na štátny rozpočet z otvorenie dočasnej colnej kvóty na dovoz  semena slnečnice v objeme 25 000 ton pri nulovom cle predstavuje 135 mil. Sk z toho za clo100 mil. Sk a za nepriame dane 35 mil. Sk. Dosah na štátna rozpočet je však len fiktívny,  pretože v prípade neotvorenia colnej kvóty by sa dovoz nerealizoval.

	Uvedené skutočnosti by spôsobili ohrozenie zamestnanosti v danom spracovateľskom odvetví a s tým spojené zníženie  využiteľnosti výrobných kapacít a tiež strata tradičných zahraničných trhov, hlavne v Českej republike.

- 3 -